Akteur eis Mandela-foto terugFoto: Moments in time Die bekende akteur Leonardo DiCaprio het ŉ span prokureurs opdrag gegee om ŉ getekende foto van hom en Nelson Mandela terug te kry van ŉ memorabilia-handelaar, berig die Sunday Times. Gary Zimet het glo die foto in ŉ kluis gehad, maar het dit hierdie week uitgehaal om dit aan die Sunday Times te wys. Die kleurfoto is geneem toe DiCaprio die fliek, Blood Diamond, in 2006 in Suid-Afrika verfilm het. Die aanlyn-afslaers, Moments in Time, het vroeër vandeesmaand die foto op ŉ veiling aangebied. Mandela het persoonlik op die foto geskryf: “Aan Leo DiCaprio, Beste wense, Mandela, 4-8-07”. Die foto het egter nooit die akteur bereik nie. Die Nelson Mandela-stigting het gesê hy is nie bewus van die foto se bestaan nie. “Ons is nie bewus van die foto nie en het ook nie ŉ rekord daarvan in ons argief nie, so ons kan nie kommentaar lewer nie,” het Danielle Melville, woordvoerder van die stigting, gesê. Zimet het reeds aanbiedinge van meer as $25 000 (ongeveer R264 000) vir die foto, 23 x 30 cm groot, ontvang. Steve Warren, DiCaprio se prokureur, het gesê die foto behoort aan sy kliënt en hy eis dit terug. Zimet hou vol die akteur is welkom om die foto te koop, maar hy gaan dit nie verniet oorhandig nie.